የሚኒስትሮች ም/ቤት ባካሄደው 72ኛ መደበኛ ስብሰባ በተለያዩ ጉዳዮች ላይ ተወያይቶ ውሳኔ አሳለፈ
የሚኒስትሮች ምክር ቤት በዛሬው ዕለት ባካሄደው 72ኛ መደበኛ ስብሰባ በተለያዩ ጉዳዮች ላይ ተወያይቶ ውሳኔ አሳልፏል።ምክር ቤቱ በስብሰባው በቅድሚያ በኢትዮጵያ ብሄራዊ ባንክ ተዘጋጅተው በቀረቡ የመድን ስራ እና የአነስተኛ ስራ አዋጅ ማሻሻያ ረቂቅ አዋጆች ላይ ነው የተወያየው።በዚህ መሰረትም የመድን ስራ አዋጅና የአነስተኛ ፋይናንስ ስራ አዋጅ በአሁኑ ወቀት ለማሻሻል መንስኤ የሆነው በሀገር ደረጃ እየተካ ካለው መጠነ ሰፊ የለውጥ ማዕቀፍ አንፃር የኢትዮጵያ ተወላጅ የሆኑ የውጭ ሀገር ዜጎች በፋይናንስ ዘርፍ ውስጥ መሳተፍ እንዲችሉ ማድረግ አስፈላጊ ሆኖ በመገኘቱ የኢትዮጵያ ብሄራዊ ባንክ የመድን ስራ አዋጁን እና የአነስተኛ ፋይናንስን ስራ አዋጅን ለማሻሻል ረቂቅ አዋጁን አዘጋጅቶ አቅርቧል።ምክር ቤቱ በቀረቡት ረቂቅ የማሻሻያ አዋጆች ላይ ከተወያየ በኋላ ይፀድቁ ዘንድ ለህዝብ ተወካዮች ምክር ቤት እንዲተላለፍ መወሰኑን ከጠቅላይ ሚኒስትር ፅህፈት ቤት ያገኘነው መረጃ ያመላክታል።በመቀጠልም ምክር ቤቱ በኢፌዴሪ ማረሚያ ቤት ረቂቅ አዋጅ ላይ ተወያይቷል።በዚህም የፌዴራል ማረሚያ ቤቶች ኮሚሽን የኢፌዴሪ ህግ መንግስትንና ህገ መንግስቱን መሰረት አድርገው የወጡ ህጎችን፣ሀገር የተቀበላቸውን ዓለም አቀፍ ስምምነቶች እንዲሁም ዓለም አቀፍ ተቀባይነት ያላቸው የእስረኛ አያያዝ ደረጃዎችን ባከበረ ሁኔታ በፍርድ ቤቶች በሚሰጡ ውሳኔዎች ማስፈፀም በሚያስችሉ ሁኔታ መደራጀት እና ማረሚያ ቤቶች የእስረኞችን ሰብዓዊ ክብርና መብት በማክበር እንዲሁም የእስረኞች ግላዊ ሁኔታ በሚጠይቀው የፍርድ አፈፃፀም እርምት ስልቶችን ተግባራዊ በማድረግና ከህብረተሰቡ የሚቀላቀሉበትን ስርዓት ለመደንገግ የሚስችል ረቂቅ ጠቅላይ አቃቤ ህግ አዘጋጅቶ ለሚኒስትሮች ምክር ቤት ውሳኔ አቅርቧል።ምክር ቤቱም በረቂቅ አዋጁ ላይ በስፋት ከተወያየ በኋላ አንዳንድ ማስተካከያዎችን በማከል ተቀብሎ ይፀድቅ ዘንድ ለህዝብ ተወከዮች ምክር ቤት እንዲተላለፍ ወስኗል ።በመጨረሻም ምክር ቤቱ በገንዘብ ሚኒስቴር የቀረቡትን የተለያዩ የብድር ስምምነቶች እና የማፅደቂያ አዋጆች ላይ ከተወያየ በኋላ የተገኙት ብድሮች ከሃገሪቱ የብድር አስተዳደር ስትራቴጂ የሚጣጣሙ እና ጫናቸው ያልበዛ በመሆኑ አዋጆች ይፀድቁ ዘንድ ለህዝብ ተወካዮች ምክር ቤት እንዲተላለፉ ወስኗል።